OB se regspan stap uit komitee  Adv. Dali Mpofu (Foto: Gianluigi Guercia/AFP) Adv. Dali Mpofu het uit die sitting van die parlement se artikel 194-komitee, wat gelas is met die proses oor die moontlike verwydering van Busisiwe Mkhwebane as Openbare Beskermer (OB), gestap en gesê hy kan nie meer deel van “enige van die onwettige aktiwiteite” wees nie. Donderdag se sitting het groot drama opgelewer nadat ŉ aansoek deur Mkhwebane van die hand gewys is. Mkhwebane en haar regspan het ŉ aansoek gebring om die verrigtinge van die komitee tot ŉ ongespesifiseerde datum uit te stel, hangende die uitslag van hersieningsverrigtinge in die Wes-Kaapse hooggeregshof. Die hersieningsverrigtinge hou verband met ŉ versoek dat Qubudile Dyantyi, voorsitter van die komitee, en Kevin Mileham, DA-LP, hulle aan die komitee moet onttrek. Die komitee het die aansoek vroeër geweier en nou wil Mkhwebane en haar regspan hulle tot die hof wend. Mpofu het die komitee ingelig dat die OB haar regspan opdrag gegee het om hierdie aansoek op ŉ dringende basis te bring. Volgens Mpofu is die grondslag vir die aansoek die “ernstige” onreg vir die OB om aan ŉ ondersoek onderwerp te word, aangesien sy heel moontlik in die hof kan slaag. Mpofu het boonop aangevoer dat die komitee in minagting van die hof sou optree as hulle sou voortgaan met die wete dat ŉ hersieningsaansoek op hande is. Fatima Ebrahim van die parlement se grondwetlike en regsdienste het aan die komitee gesê daar is geen wetlike belemmering wat die komitee verhinder om voort te gaan met sy werk in die afwesigheid van ŉ interdik of hofbevel tot dié effek nie. Die geskorste Openbare Beskermer, adv. Busisiwe Mkhwebane. (Foto: Twitter) Dyantyi het gesê dat die onttrekkingsaansoeke noukeurig oorweeg is en hulle het gedetailleerde redes gegee waarom hulle hulself nie sou onttrek nie. Dyantyi was van mening dat die uitstelaansoek nie toegestaan ​​moes word nie, maar het die besluit aan die komitee oorgelaat waarna daar ná lang beraadslaging besluit is om die aansoek van die hand te wys. Die EFF het beswaar teen die besluit aangeteken. Kort nadat die besluit bekend gemaak is, het Mpofu die komitee ingelig dit is “so ver as wat die regspan dit kan neem” waarna hy en die res van die regspan die sitting verlaat het. Mkhwebane het nie die sitting verlaat nie, maar aangedui dat sy met haar regspan sal moet beraadslaag oor wat gebeur het. Sy het gesê sy sal moet uitvind of hulle as haar regspan gaan aanbly en of sy weer met ŉ nuwe regspan moet begin wat dan die verrigtinge sal vertraag. Mkhwebane het aangedui dat sy nie haar regspan opdrag gegee het om te onttrek nie, maar dat sy met hulle oor die “plan van aksie” sal moet praat. Dyantyi het die komitee meegedeel dat die geskeduleerde sitting vir vandag (28 Oktober) in hierdie stadium sal voortgaan tensy kennis van die teendeel verskaf word.